
ΥΠΟΥΡΓΕΙΟ ΔΗΜΟΣΙΑΣ ΤΑΞΗΣ ΚΑΙ ΠΡΟΣΤΑΣΙΑΣ ΤΟΥ ΠΟΛΙΤΗ


30 Ιουνίου 2013

ΧΑΙΡΕΤΙΣΜΟΣ ΤΟΥ ΓΕΝΙΚΟΥ ΓΡΑΜΜΑΤΕΑ ΔΗΜΟΣΙΑΣ ΤΑΞΗΣ  
κ. ΑΘΑΝΑΣΙΟΥ ΑΝΔΡΕΟΥΛΑΚΟΥ
Πανοσιολογιώτατε,

Κύριε Αρχηγέ,
Κ.κ. Επίτιμοι Αρχηγοί,

Κύριοι Πρόεδροι των Ενώσεων Αποστράτων, 

Κυρίες και Κύριοι, 

Θα ήθελα να μεταφέρω τον χαιρετισμό του Υπουργού Δημόσιας Τάξης και Προστασίας του Πολίτη, κ. Νικολάου Δένδια, ο οποίος λόγω εκτάκτου κωλύματος δεν μπόρεσε να παρευρεθεί και λυπάται πάρα πολύ για αυτό.
Η σημερινή γιορτή των Αγίων Πάντων έχει καθιερωθεί ως ημέρα προς τιμή των αποστράτων, των βετεράνων της Ελληνικής Αστυνομίας.

Ο  συμβολισμός  αυτός δεν είναι τυχαίος. 

Οι Άγιοι, όλοι οι Άγιοι καταξιώθηκαν στις κοινωνίες τις οποίες υπηρέτησαν με τον ανιδιοτελή αγώνα τους, για τους ανθρώπους - κυρίως τους φτωχούς, τους ταπεινούς και τους κατατρεγμένους - και με την βαθειά πίστη τους, στο Θεό.

Γι’ αυτούς τους αγώνες και για αυτή τους, την πίστη, για την οποία πολλές φορές μαρτύρησαν, θυσιάζοντας τη ζωή τους, αναγνωρίσθηκαν και τιμώνται ανά τους αιώνες ως Άγιοι. 

Το ίδιο και οι απόστρατοι, καταξιώθηκαν στην κοινωνία για την διαχρονική, κοινωνική προσφορά τους, για την προσφορά τους στον πολίτη, αλλά και για τους αγώνες και τις θυσίες τους για την πατρίδα σε χαλεπούς καιρούς, που κινδύνευε η εθνική ανεξαρτησία και η Δημοκρατία.

Γι’ αυτή την ανιδιοτελή και διαχρονική προσφορά, προς τη πατρίδα και την κοινωνία θα πρέπει να είναι υπερήφανοι, όπως υπερήφανοι για αυτούς είμαστε όλοι εμείς, η κοινωνία, η Πολιτική και Φυσική Ηγεσία καθώς και όλα τα εν ενεργεία στελέχη της Ελληνικής Αστυνομίας. 

Οι απόστρατοι κληροδότησαν στο τιμημένο και ένδοξο σώμα της Ελληνικής Αστυνομίας παρακαταθήκες, εκτελώντας το καθήκον τους, κάτω από οποιεσδήποτε συνθήκες, με ανιδιοτέλεια, φιλοτιμία και αυταπάρνηση και έχοντας ως μοναδικό σκοπό το μεγαλείο της πατρίδος, το δημόσιο συμφέρον και την προστασία του πολίτη.

Κυρίως εκείνου του πολίτη που ως ταπεινός και αδύναμος την είχε περισσότερο ανάγκη. Οι παρακαταθήκες αυτές είναι οι οδηγοί  που κατευθύνουν και εμπνέουν τους εν ενεργεία συναδέλφους τους, ώστε αυτοί να γίνουν ισάξιοι τους και ακόμα καλύτεροι.

Σήμερα η κοινωνία μας, οι πολίτες μας βιώνουν δύσκολες στιγμές λόγω της οικονομικής κρίσης, που λάθη τραγικά του παρελθόντος την δημιούργησαν. Δυστυχώς όμως η κρίση δεν είναι μόνο οικονομική,  είναι πολύπλευρη και κυρίως είναι κρίση  ηθική. Οι αδιαμφισβήτητες διαχρονικές αξίες και αρχές του πολιτισμού μας απαξιώθηκαν. 

Η πατρίδα, η αξιοπρέπεια, η εντιμότητα, το καθήκον, ο αλτρουισμός, η αλληλεγγύη, η εργατικότητα, το Εθνικό και Δημόσιο συμφέρον υποτιμήθηκαν. 

Αυτές τις δύσκολες στιγμές η πατρίδα και η κοινωνία μας, έχουν ανάγκη από στήριξη.

Οι απόστρατοι και τα ενεργά στελέχη της Ελληνικής Αστυνομίας είμαι βέβαιος ότι, όπως πάντα, θα επιτελέσουν το καθήκον τους και θα συμπαρασταθούν, οι μεν βετεράνοι ηθικά, οι δε εν ενεργεία με την ένταση της προσπάθειας για τη διατήρηση  και ενίσχυση του αισθήματος ασφάλειας, που τόσο πολύ είναι αναγκαίο τη σημερινή εποχή.

Χωρίς ασφάλεια επενδύσεις και δημιουργικότητα δεν υπάρχουν.

Και χωρίς αυτές δεν υπάρχει οικονομική ανάπτυξη. Δεν υπάρχουν θέσεις εργασίας. Δεν υπάρχει οικονομική πρόοδος και ευημερία του λαού μας. 

Είναι αλήθεια ότι η οικονομική κρίση οδήγησε αναγκαστικά σε μέτρα λιτότητας, σε μέτρα εν πολλοίς άδικα για τους ένστολους Αστυνομικούς, συνταξιούχους και εν ενεργεία. Οι αμοιβές τους δεν είναι αντίστοιχες με την μεγάλη προσφορά τους στην κοινωνία. Όμως, είναι παρήγορο αλλά και ελπιδοφόρο το πρόσφατο μήνυμα του Πρωθυπουργού κ. Αντώνη Σαμαρά με το οποίο αναγνώρισε τόσο τη μεγάλη προσφορά της Ελληνικής Αστυνομίας, όσο και την ανάγκη η προσφορά αυτή να ανταμειφθεί με βελτίωση των μισθολογικών και συνταξιοδοτικών αποδοχών των στελεχών της.

Καταλήγοντας, θα ήθελα να διαβεβαιώσω με τον πλέον κατηγορηματικό τρόπο το πόσο ευγνώμονες είναι η Ελληνική πολιτεία και η Πολιτική Ηγεσία του Υπουργείου μας, ειδικότερα δε ο Υπουργός μας κ. Νικόλαος Δένδιας, στους βετεράνους της Ελληνικής Αστυνομίας για τη μεγάλη διαχρονική προσφορά τους στην πατρίδα και την κοινωνία.

Και με την ευκαιρία θα ήθελα επίσης να συγχαρώ την Ελληνική Αστυνομία για την μεγάλη προσπάθεια που, παρά τις αντίξοες κοινωνικές και οικονομικές συνθήκες, καταβάλλουν τα στελέχη της για την εμπέδωση της τάξης και την ενίσχυση του αισθήματος ασφάλειας των πολιτών, που είχε ως αποτέλεσμα τις πρόσφατες εξαιρετικές επιτυχίες στον αγώνα που διεξάγουν κατά της εγκληματικότητας.

Σας ευχαριστώ.

